Diari Oficial de la Generalitat Valenciana


Sumari del DOGV 10864, del 18-12-2024 (2024/13607)

DECRET 187/2024, de 17 de desembre, del Consell, pel qual s’aprova el canvi de denominació del municipi de Castelló de la Plana per la forma bilingüe Castelló de la Plana/Castellón de la Plana.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10922

Data del DOGV
:   18-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/13126

CVE
:   GZIV-E-7295-02766

Data del document
:   17-12-2024

Organisme emissor
:   Presidència de la Generalitat

Tipus de document
:   Decret

Descriptors 

:   * Castelló de la Plana
    * municipi

El Ple de l’Ajuntament de Castelló de la Plana, en les sessions de 30 de novembre de 2023, 30 de maig de 2024 y 25 de juliol de 2024, acordà aprovar el canvi de denominació del municipi de Castelló de la Plana per la forma bilingüe Castelló de la Plana/Castellón de la Plana, de conformitat amb els informes tècnics municipals que figuren en l’expedient tramitat en fase municipal.

Consta en l’expedient el compliment del tràmit d’informació pública mitjançant publicacions en el *Butlletí Oficial de la Província de Castelló*  núm. 67, d’1 de juny de 2024, i en la seu electrònica de l’entitat local interessada, pel termini reglamentari, així com l’acreditació de la presentació d’al·legacions, i la resolució pertinent mitjançant l’acord del Ple de 25 de juliol de 2024.

La Direcció General de Règim Jurídic Autonòmic i Local, del Ministeri de Política Territorial i Memòria Democràtica, va certificar, el 7 d’agost de 2024, que, consultades les dades del Registre d’entitats locals, la nova denominació de Castelló de la Plana / Castellón de la Plana, proposada per al municipi de Castelló de la Plana, de la província de Castelló, no coincidix amb la de cap municipi inscrit en el registre mencionat.

El Ple de l’Acadèmia Valenciana de la Llengua, en la sessió del 27 de setembre de 2024, vista la petició de l’ajuntament del canvi de denominació, va adoptar l’acord de considerar que la denominació correcta i adequada des del punt de vista històric i lingüístic és la forma tradicional i única Castelló de la Plana; així mateix, va indicar que, en tot cas, si l’Ajuntament de Castelló de la Plana decidix aprovar la doble forma, en contra del criteri de l’Acadèmia Valenciana de la Llengua, la solució bilingüe adequada seria Castelló de la Plana/Castellón de la Plana.

El Ple de l’Ajuntament de Castelló de la Plana, en la sessió de 5 de novembre de 2024, va aprovar, per majoria absoluta del nombre legal de membres de la corporació local, ratificar la decisió adoptada pel Ple de l'Ajuntament en la sessió celebrada el 25 de juliol de 2024, pel qual s'acorda aprovar definitivament el canvi de denominació oficial del municipi en la seua forma bilingüe amb la introducció de la forma castellana, Castelló de la Plana/Castellón de la Plana, sense que, en cap cas, la forma valenciana de la proposta en bilingüe, Castelló de la Plana, resulte eliminada, alterada o modificada.

L’article 21.1 de la Llei 8/2010, de 23 de juny, de règim local de la Comunitat Valenciana, en relació amb l’article 13.2 del Decret 69/2017, de 2 de juny, del Consell, de regulació dels criteris i procediment per al canvi de denominació dels municipis i altres entitats locals de la Comunitat Valenciana, disposa que correspon al Consell, mitjançant un decret, l’aprovació del canvi de la denominació dels municipis.

En la tramitació del procediment s’han complit totes les prescripcions contingudes en la legislació vigent sobre la matèria, i s’ha tramitat el procediment d’acord amb el que determina el Decret 69/2017, de 2 de juny, del Consell.

Per tot això, a proposta del president de la Generalitat, en virtut del que disposa l’article 28.c) de la Llei 5/1983, de 30 de desembre, de la Generalitat, del Consell, i d’acord amb les competències que corresponen a la Presidència de la Generalitat en matèria d’administració local, a l’empara de l’article 2 del Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions, i amb la deliberació prèvia del Consell, en la reunió del dia 17 de desembre de 2024,

DECRETE

*Article únic*

Aprovar el canvi de denominació del municipi de Castelló de la Plana per la forma bilingüe Castelló de la Plana/Castellón de la Plana.

Les referències que s’hagen realitzat a la denominació anterior s’entendran fetes, a partir de la publicació d’este decret en el *Boletín Oficial del Estado*, a la nova denominació.

Contra el present decret, que posa fi a la via administrativa, de conformitat amb el que establix l’article 114.1.c) de la Llei 39/2015, d’1 d’octubre, del procediment administratiu comú de les administracions públiques, les persones interessades podran interposar els recursos següents:

a) Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la notificació o la publicació d’este decret, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.

b) Potestativament, un recurs de reposició davant del Consell, en el termini d’un mes a comptar de l’endemà de la notificació o la publicació del present decret, de conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el recurs potestatiu de reposició.

c) En el cas que la persona interessada siga una administració pública, no es pot interposar un recurs en via administrativa, sense perjuí del que disposa l’article 44 de la Llei 29/1998, de 13 de juliol, d’acord amb el qual es pot requerir prèviament l’anul·lació o la revocació d’este decret en el termini de dos mesos comptats des de l’endemà de la notificació o la  del mateix decret, tenint en compte que això no incidix en la seua executivitat, ni interromp els terminis amb vista a la seua fermesa, per no ser substitutiu del règim de recursos en via administrativa.

Tot això, sense perjuí que les persones interessades puguen exercir qualsevol altra via que estimen oportuna.

  

València, 17 de desembre de 2024

Carlos Mazón Guixot

President de la Generalitat